钦定古今图书集成/理学汇编/学行典/第260卷 > 张楷
## 钦定古今图书集成/理学汇编/学行典/第260卷 > 张楷

按《后汉书张霸传》：“霸子楷，字公超，通《严氏春秋》《古文
尚书》，门徒常百人，宾客慕之，自父党夙儒偕造门焉，
车马填街，徒从无所止。黄门及贵戚之家，皆起舍巷
次，以候过客往来之利。楷疾其如此，辄徙避之。家贫
无以为业，常乘驴车至县卖药，足给食者，辄还乡里。
司隶举茂才，除长陵令，不至官，隐居弘农山中，学者”
随之，所居成市。后华阴山南遂有公超市。五府连辟，
举贤良方正，不就。汉安元年，顺帝特下诏告河南尹
曰：“故长陵令张楷，行慕原宪，操拟夷、齐，轻贵乐贱，窜
迹幽薮，高志确然，独拔群俗。前此征命，盘桓未至，将
主者翫习于常，优贤不足使其难进。”欤郡时以礼发
遣，楷复告病不到。性好道术，能作五里雾。时关西人
裴优亦能作三里雾，自以不如楷，从学之，楷避不肯
见。桓帝即位，优遂行雾作贼。事觉被考，引楷言从学
术，楷坐系廷尉诏狱。积二年，恒讽诵经籍，作《尚书注》。
后以事无验，见原还家。建和三年，诏安车备礼聘之，
辞以笃疾不行。年七十，终于家。子陵。